b'\n_START_ARTICLE_\nEtnikon apaleuteotikon metopon\n_START_PARAGRAPH_\nEAM (polno gr\xc5\xa1ko ime Etnikon apaleuteotikon metopon oz. \xce\x95\xce\xb8\xce\xbd\xce\xb9\xce\xba\xcf\x8c \xce\x91\xcf\x80\xce\xb5\xce\xbb\xce\xb5\xcf\x85\xce\xb8\xce\xb5\xcf\x81\xcf\x89\xcf\x84\xce\xb9\xce\xba\xcf\x8c \xce\x9c\xce\xad\xcf\x84\xcf\x89\xcf\x80\xce\xbf) je bilo gr\xc5\xa1ko narodnoosvobodilno gibanje ustanovljeno 27. septembra 1941._NEWLINE_Demokrati\xc4\x8dno gibanje, ki je zdru\xc5\xbeevalo domoljubne in napredne sile Gr\xc4\x8dije v boju proti okupatorju je sestavljalo ve\xc4\x8d skupin ter mnogi predstavniki politi\xc4\x8dnega, znanstvenega in kulturnega \xc5\xbeivljenja. Vodilni element EAM je bila Komunisti\xc4\x8dne partije Gr\xc4\x8dije (KPG). V vrstah EAM se je gr\xc5\xa1ko ljudstvo borilo proti okupatorju s sabota\xc5\xbeami, stavkami, demonstracijami in ustanavljanjem partizanskih enot ELAS; najbolj aktivna so bila mesta. Pomembne so bile demonstracije v marcu in aprilu 1943 v Atenah in Pireju. Konec leta 1943 je EAM \xc5\xa1tela okoli 2. milijona organiziranih pripadnikov in dosegla pomembne uspehe v bojih za izgon nem\xc5\xa1kega okupatorja oktobra 1944. EAM, ki je na osvobojenih ozemljih ustanovila tudi lastno vlado, t. i. Politi\xc4\x8dni komite narodne osvoboditve, je imela dejansko oblast v vsej dr\xc5\xbeavi vse do prihoda britanskih voja\xc5\xa1kih sil skupaj s t. i. varnostnimi enotami, ki so v tragi\xc4\x8dnih decembrskih dogodkih decembra 1944 za\xc4\x8dele zapirati in razoro\xc5\xbeevati pripadnike EAM. Slabost vodstva (posebno KPG) in interesi Velike Britanije so se manifestirali v sporazumih, podpisanih v letih 1943 - 1945: v Kasteni-Kalambaski (7. junija 1943) med predstavniki general\xc5\xa1taba na Bli\xc5\xbenjem vzhodu in predstavniki ELAS in EAM, ki je ELAS postavil pod poveljstvo britanskega general\xc5\xa1taba; sporazum v Libanonu, sklenjen sredi leta 1944 med KPG in me\xc5\xa1\xc4\x8danskimi strankami zaradi ustanovitve t. i. vlade nacionalne enotnosti, v katerem je vlada zahtevala razpustitev enot ELAS ter s tem slabila narodnoosvobodilni boj vse do intervencije Angle\xc5\xbeev; ter sporazum v Varkizi podpisan 14. februarja 1945, s katerim je bil ELAS dejansko razoro\xc5\xbeen in je oro\xc5\xbeje izro\xc4\x8dil Angle\xc5\xbeem. EAM je s tem podpisom tudi dejansko prepustila oblast staremu re\xc5\xbeimu.'